與鮮于茶幹
作者：晁公遡
朝代：宋

paragraphs: 吾猶蠹書魚，豈能味斯文。
但以性所嗜，頗與黄卷親。
喜聞天下言，孝章有大名。
苟得從其游，亦足慰此生。
向來昌黎翁，始獲拜北平。
停鸞與峙鵠，未見心已傾。
朅來涪江上，適遇君遠行。
我窮天所憐，特使見異人。
令聞金石奏，暫破蟋蟀聲。
相逢已定交，遽別寧忘情。
謫仙不可見，空望江東雲。